**זכויותיהם של לסביות, הומוסקסואלים, טרנסג'נדרים וביסקסואלים (להט"ב) במדינת אלבמה שבארצות הברית** התקדמו במאה ה־21. עם זאת, להט"בים באלבמה עדיין חווים מספר קשיים שהטרוסקסואלים אינם חווים מבחינת החוק. זוגות חד־מיניים מורשים להינשא ולאמץ ילדים במדינה משנת 2015.

אפליה על רקע זהות מגדרית אסורה בעקבות החלטה של בית המשפט הפדרלי האחד עשר לערעורים של ארצות הברית, אך חוקי אלבמה אינם אוסרים אפליה על רקע נטייה מינית, וזכויותיהם של להט"בים במדינה זו מוגבלות ביחס לרוב המדינות האחרות בארצות הברית.

מעמדם של הומוסקסואלים ושל לסביות בחוק
-------------------------------------

פעילות מינית של אנשים מאותו המין חוקית בפועל באלבמה משנת 2003, כשבית המשפט העליון של ארצות הברית ביטל את חוקי מעשי הסדום בכל המדינות שבהן היו חוקים כאלה בפסק דין לורנס נגד טקסס.

אף על פי כן, באלבמה עדיין קיים חוק המכונה "No promo homo". חוק זה מחייב את כל המרצים בשיעורי חינוך מיני ובשיעורים העוסקים במחלות מין להדגיש שהומוסקסואליות אינה דרך חיים המקובלת בציבור הרחב, ושיחסי מין הומוסקסואליים מהווים עבירה פלילית לפי חוקי המדינה.

נישואים חד־מיניים
-----------------

ב־8 במרץ 2006 בית הנבחרים של אלבמה אישר תיקון לחוקת המדינה, האוסר להכיר בנישואים חד־מיניים ובכל סוג אחר של איחוד חוקי בין אנשים מאותו המין. ב־11 במרץ 2006 הסנאט של אלבמה אישר את השינוי בחוקה, וב־6 ביוני 2006 אזרחי המדינה אישרו אותו במשאל עם ברוב של 81%.

בספטמבר 2014 זוג הומוסקסואלים באלבמה הגישו תביעה בבית משפט מחוזי, בטענה שהאיסור על נישואים חד־מיניים במדינה אינו חוקתי. בינואר 2015 השופטת קאלי גרנדה פסקה לטובת הזוג, אך עיכבה את פסק הדין עד 9 בפברואר 2015. בעקבות החלטת השופטת, רוב המחוזות באלבמה החלו להנפיק רישיונות נישואים לזוגות חד־מיניים, למרות התנגדות של פקידים בממשלת המדינה. ב־3 במרץ 2015 בית המשפט העליון של אלבמה קבע שהאיסור על נישואים חד־מיניים חוקתי, והורה לכל המחוזות במדינה להפסיק להנפיק רישיונות נישואים לזוגות חד־מיניים באופן מיידי.

ב־26 ביוני 2015 בית המשפט העליון של ארצות הברית קבע בפסק דין אוברגפל נגד הודג'ס שנישואים הם זכות חוקתית תחת התיקון ה־14 לחוקת ארצות הברית, ושזכות זו חייבת להינתן גם לזוגות חד־מיניים. כתוצאה מכך, בוטל האיסור על נישואים חד־מיניים באלבמה וביתר המדינות בארצות הברית שבהן היה איסור כזה.

בינואר 2016 קרא רוי מור, נשיא בית המשפט העליון של אלבמה, להפסיק להעניק רישיונות נישואים לזוגות חד־מיניים. לדבריו, החלטת בית המשפט העליון של ארצות הברית מיוני 2015 לא חלה על מדינת אלבמה. כתוצאה מכך, במאי 2016 הוגש נגדו כתב אישום על ידי ועדת החקירה המשפטית. הוא נמצא אשם בהפרת תקנות האתיקה המשפטיות והושעה מתפקידו כנשיא בית המשפט העליון של אלבמה.

אף על פי שנישואים חד־מיניים חוקיים באלבמה, שמונה מחוזות במדינה עדיין מסרבים להנפיק רישיונות נישואין לכל הזוגות, וזאת כדי להימנע מלהנפיק אותם לזוגות חד־מיניים. חוק משנת 1967 מאפשר למחוזות באלבמה להימנע מלהנפיק רישיונות נישואין כליל, ולכן המחוזות במדינה מורשים לסרב להעניק רישיונות כאלה, כל עוד הסירוב חל כלפי כל הזוגות ולא כלפי זוגות חד־מיניים בלבד. המחוזות שמסרבים להנפיק רישיונות נישואים הם אוטאוגה, אלמור, וושינגטון, ז'נבה, פייק, קובינגטון, קלארק וקלבורן.

אימוץ והורות
------------

מדינת אלבמה מאפשרת ללהט"בים יחידים ולזוגות חד־מיניים לאמץ ילדים.

במאי 2017 חתמה מושלת אלבמה, קיי אייבי, על חוק המאפשר לסוכנויות אימוץ לסרב למקם ילדים בבתים של להט"בים אם הדבר מפר את אמונתם הדתית.

הגנה מפני אפליה
---------------

**ערים באלבמה שבהן יש תקנות האוסרות אפליה על רקע נטייה מינית או זהות מגדרית בתחום העבודה:**
  החוק אוסר אפליה על רקע נטייה מינית או זהות מגדרית במקומות עבודה ציבוריים ופרטיים
  החוק אוסר אפליה על רקע נטייה מינית או זהות מגדרית במקומות עבודה ציבוריים
  החוק אוסר אפליה על רקע נטייה מינית במקומות עבודה ציבוריים
  החוק אינו אוסר אפליה על רקע נטייה מינית או זהות מגדרית במקומות עבודה
חוקי אלבמה אינם אוסרים אפליה על רקע נטייה מינית או זהות מגדרית. עם זאת, מספר ערים במדינה חוקקו תקנות מקומיות האוסרות אפליה כזו.

בספטמבר 2017 העיר ברמינגהאם חוקקה חוק האוסר אפליה על רקע נטייה מינית או זהות מגדרית בהעסקת עובדים, בדיור ובשירותים ציבוריים. העיר מונטוואלו חוקקה חוק דומה באפריל 2018.

כמו כן, בערים האנטסוויל וטסקלוסה החוק אוסר אפליה על רקע נטייה מינית או זהות מגדרית במקומות עבודה ציבוריים, ובעיר מונטגומרי החוק אוסר אפליה כזו על רקע נטייה מינית בלבד.

### הגנה מפני אפליה על רקע זהות מגדרית

בדצמבר 2011 בית המשפט הפדרלי האחד עשר לערעורים של ארצות הברית (שתקף באלבמה, בג'ורג'יה ובפלורידה) פסק לטובת ונדי בת' גלן, אישה טרנסג'נדרית מג'ורג'יה. בית המשפט קבע שהאישה פוטרה מעבודה באופן בלתי הוגן בשל זהותה הטרנסג'נדרית. לפי פסק הדין, התובעת הופלתה על רקע מינה מאחר ששינתה אותו מזכר לנקבה. כמו כן, בית המשפט קבע שאדם נחשב לטרנסג'נדר אם התפיסה ההתנהגותית שלו עומדת בניגוד לסטריאוטיפים מגדריים, ולפיכך אפליית טרנסג'נדרים שקולה לאפליה על רקע נורמות התנהגותיות מגדריות. בפסק הדין נקבע כי "מאחר שכולם מוגנים מפני אפליה על רקע סטריאוטיפים מגדריים, לא ניתן לשלול הגנות כאלו מאנשים טרנסג'נדרים".

בעקבות החלטת בית המשפט, אפליה על רקע זהות מגדרית במקומות עבודה אסורה באלבמה, אף על פי שחוקי המדינה עצמם אינם אוסרים אותה.

פשעי שנאה
---------

החל משנת 1994, חוק פשעי השנאה של מדינת אלבמה כולל פשעים שנעשו על רקע גזע, צבע עור, דת, מוצא, קבוצה אתנית, לקות פיזית או לקות נפשית. עם זאת, החוק הנוכחי אינו כולל פשעים שנעשו על רקע נטייה מינית או זהות מגדרית.

ב־24 באפריל 2009 העלה אלווין הולמס, נציג בבית הנבחרים של אלבמה, הצעת חוק שנועדה להוסיף את המונח "נטייה מינית" לרשימת הקטגוריות בחוק פשעי השנאה של המדינה. פטרישה טוד, נציגה אחרת בבית הנבחרים שהייתה הלהט"בית הגלויה הראשונה ברשות המחוקקת של אלבמה, ניסתה להוסיף להצעת החוק גם את המונח "זהות מגדרית", אך הולמס ומחוקקים אחרים התנגדו לכך. לדבריו של הולמס, הצעת החוק תחול גם על פשעי שנאה שנעשו על רקע זהותו המגדרית של הקורבן אף על פי שהיא אינה כוללת את המונח "זהות מגדרית" במפורש. בעבר הולמס העלה מספר הצעות חוק דומות, והוא נאבק להכללת המונח "נטייה מינית" בחוק פשעי השנאה של אלבמה עוד משנת 1999. בית הנבחרים העביר את הצעת החוק ברוב של 46–41. לאחר מכן, ועדת השופטים בסנאט של אלבמה אישרה גם היא את הצעת החוק, אך בסופו של דבר ההצעה נדחתה משום שהסנאט לא הצביע עליה במלואו.

אף על פי שחוק פשעי השנאה של אלבמה אינו כולל פשעים שנעשו על רקע נטייה מינית או זהות מגדרית, חוק פשעי השנאה הפדרלי של ארצות הברית כולל פשעים כאלה החל משנת 2009.

טרנסג'נדריות ושינוי מגדר
------------------------

טרנסג'נדרים שנולדו באלבמה מורשים לבקש תעודת לידה מתוקנת עם השם והמין החדשים, אך רק לאחר שעברו ניתוח לשינוי מין.

בפוליטיקה
---------

פטרישה טוד, נציגה בבית הנבחרים של אלבמה, נבחרה בבחירות האמצע בנובמבר 2006 והפכה לנבחרת הציבור הלהט"בית הגלויה הראשונה במדינת אלבמה. בספטמבר 2013 טוד נישאה לבת זוגה, ג'ניפר קלארק.

בבחירות 2018 נבחר ניל ראפרטי, ששירת בעבר בחיל הנחתים של ארצות הברית, לכהן כנציג בבית הנבחרים של אלבמה. בכך הפך ראפרטי למחוקק ההומוסקסואל הגלוי הראשון במדינת אלבמה. ראפרטי מתגורר בברמינגהאם עם בן זוגו, מייקל רודולף.

דעת קהל
-------

סקר שנערך בשנת 2017 על ידי המכון הציבורי לחקר דת (PRRI) מצא ש־41% מתושבי אלבמה תומכים בנישואים חד־מיניים, בעוד ש־51% מתנגדים ו־9% לא בטוחים או מחזיקים בעמדה נייטרלית. לפי הסקר, אלבמה היא אחת משתי המדינות היחידות בארצות הברית שבהן ההתנגדות לנישואים חד־מיניים רחבה יותר מהתמיכה (המדינה האחרת היא מיסיסיפי), והמדינה היחידה שבה רוב של מעל ל־50% מהתושבים מתנגדים לנישואים חד־מיניים.

עם זאת, אותו הסקר מצא שרוב של 58% מתושבי אלבמה תומכים בחוקים האוסרים אפליה על רקע נטייה מינית או זהות מגדרית, בעוד ש־34% מתנגדים לחוקים כאלה. זאת ועוד, הסקר מצא ש־51% מהתושבים סבורים שאין לאפשר לעסקים לסרב להעניק שירותים להומוסקסואלים וללסביות מטעם אמונה דתית, בעוד ש־41% סבורים שיש לאפשר לעסקים לעשות זאת.

טבלת סיכום
----------

|  |  |
| --- | --- |
| הומוסקסואליות ולסביוּת חוקיות |  (משנת 2003) |
| חוקים נגד אפליה בהעסקת עובדים | / (אסורה אפליה על רקע זהות מגדרית, אך רק בערים בודדות ישנם חוקים האוסרים אפליה על רקע נטייה מינית) |
| חוקים נגד אפליה באספקת מוצרים ושירותים | / (בערים בודדות בלבד) |
| נישואים חד־מיניים |  (משנת 2015) |
| התרת אימוץ ללהט"בים יחידים |  |
| התרת אימוץ לזוגות חד־מיניים |  (משנת 2015) |
| זכות לשינוי המגדר החוקי | / (רק לאחר ניתוח לשינוי מין) |
| טיפולי המרה אסורים עבור קטינים |  |

הערות שוליים
------------

1. 1 2 3  Supreme Court Strikes Down Texas Law Banning Sodomy, באתר הניו יורק טיימס, 26 ביוני 2003
2. 1 2 3  Alabama, באתר National Center for Transgender Equality
3. 1 2 3 4  11th Circuit Rules for Transgender Employee in Sex Discrimination Case, באתר littler.com‏, 15 בדצמבר 2011
4. 1 2 3 4  יצחק בן חורין, היסטוריה בארה"ב: נישואים חד-מיניים - חוקיים, באתר ynet, 26 ביוני 2015
5. 1 2 3 4 5  LGBT Adoption Laws Alabama, באתר lifelongadoptions.com
6. 1 2  Employment Discrimination in Alabama, באתר FindLaw
7. ↑  Alabama Code Title 16. Education § 16-40A-2 (סעיף c8), באתר FindLaw
8. ↑  'No promo homo' laws affect millions of students across U.S. באתר NBC News‏, 9 בפברואר 2018
9. ↑  Ala. becomes 20th state to pass marriage amendment, באתר bpnews.net‏, 7 ביוני 2006
10. ↑  Second Alabama gay couple wins same-sex marriage challenge, באתר al.com‏, 27 בינואר 2015
11. ↑  Alabama Court Orders a Halt to Same-Sex Marriage Licenses, באתר הניו יורק טיימס, 3 במרץ 2015
12. ↑  Alabama's top judge faces ethics charges over gay-marriage order, באתר רויטרס, 7 במאי 2016
13. ↑  Alabama sees hundreds of same-sex marriages each year, despite eight holdout counties, באתר al.com‏, 16 באוקטובר 2018
14. ↑  New Alabama Law OKs Barring Gay Adoption, באתר U.S. News & World Report‏, 3 במאי 2017
15. ↑  Birmingham makes discrimination a criminal offense, באתר al.com‏, 26 בספטמבר 2017
16. ↑  Montevallo passes non-discrimination ordinance, באתר shelbycountyreporter.com‏, 24 באפריל 2018
17. ↑  Municipal Equality Index, באתר הקמפיין לזכויות אדם
18. ↑  Hate Crimes: State Statutes and Contacts: Alabama - California, באתר Hugh & Hazel Darling Law Library
19. ↑  Obama signs hate crimes bill into law, באתר CNN‏, 28 באוקטובר 2009
20. ↑  #Pride30: Meet Patricia Todd, Alabama’s Only Openly Gay Politician, באתר NBC News‏, 4 ביוני 2017
21. ↑  Alabama's first openly gay lawmaker marries long-time partner in Massachusetts ceremony, באתר al.com‏, 24 בספטמבר 2013
22. ↑  Gay Marine Veteran Neil Rafferty Wins Patricia Todd’s Seat in Alabama, באתר towleroad.com‏, 7 בנובמבר 2018
23. ↑  Two Marines In Love: "You Were Willing To Go To War And Possibly Die To Be Sure That I’m Okay", באתר newnownext.com‏, 27 בינואר 2017
24. ↑  Public opinion on same-sex marriage by state: Alabama, באתר המכון הציבורי לחקר דת (PRRI)
25. ↑  Public opinion on LGBT nondiscrimination laws by state: Alabama, באתר המכון הציבורי לחקר דת (PRRI)
26. ↑  Public opinion on religiously based refusals to serve gay and lesbian people by state: Alabama, באתר המכון הציבורי לחקר דת (PRRI)

| זכויות להט"ב בארצות הברית |
| --- |
| מדינות | אוהיו • אוקלהומה • אורגון • איווה • איידהו • אילינוי • אינדיאנה • אלבמה • אלסקה • אריזונה • ארקנסו • ג'ורג'יה • דלאוור • דקוטה הדרומית • דקוטה הצפונית • הוואי • וושינגטון • ויומינג • ויסקונסין • וירג'יניה • וירג'יניה המערבית • ורמונט • טנסי • טקסס • יוטה • לואיזיאנה • מונטנה • מיזורי • מיין • מינסוטה • מיסיסיפי • מישיגן • מסצ'וסטס • מרילנד • נבדה • נברסקה • ניו ג'רזי • ניו המפשייר • ניו יורק • ניו מקסיקו • פלורידה • פנסילבניה • קולורדו • קונטיקט • קליפורניה • קנזס • קנטקי • קרוליינה הדרומית • קרוליינה הצפונית • רוד איילנד |  |
| מחוז פדרלי | וושינגטון די. סי. |
| טריטוריות | איי הבתולה של ארצות הברית • איי מריאנה הצפוניים • גואם • סמואה האמריקנית • פוארטו ריקו |
| לקטגוריה • לפורטל |